《清眺歌为屠隐君》
明代·乌斯道

景定桥东地迂僻，百尺层楼寄寥阒。我来登眺风日清，遥见群山际天碧。

西山积润冈阜多，断而复起连金鹅。金鹅飞入大梅去，太白数点低云萝。

水出迥溪泻三峡，分作支流更回合。晴波耀日日倒悬，龙夺明珠动鳞甲。

桃花隔水春冥冥，渔郎梦醒扁舟轻。杜若蘼芜翠烟淡，鹁鸪飞去雍渠鸣。

白云窈窕山中来，渚涯倏忽成楼台。风收雨散四郊静，眼中一片青天开。

中有仙人半衔醉，唤得孤鸾落天外。骑鸾时复游紫京，夹道花香袭环佩。

仙人自昔好楼居，此非圆峤为方壶。回首人间暗尘土，蚁垤自以为仙都。

我闻江湖好山水，曾托秋风过彭蠡。千里归来空自怜，灵境胜区那得此。

仙人有酒春满缸，夜邀子晋吹玉笙。朝朝不放下楼去，朱颜直要凋三光。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。